paralelnom a obrovskom slalome. Medzi mužmi bol najväčším ašpirantom na obidve prvenstvá Roman Staník (na obr.) z tímu Nobile. Úradujúci republikový šampión a náš najepší "krotiteľ" snoubordovej dosky v piatkovom paralelnom slalome úlohu favorita bez výraznejších problémov zvládol. O deň neskôr sa však aj majster tesár uťal. V "obráku" bol po prvej jazde až tretí a v druhom kole riskantnú jazdu nezvládol. S 22-ročným Košičanom, ktorý sa v minulom ročníku dokázal v silnej konkurencii dostať do elitnej päťdesiatky svetového rebríčka, sme na Jahodnej po pretekoch prehodili zopár slov.
- V piatkovom prvom paralelnom slalome West SAS Tour si podľa očakávania triumfoval. Tvoje hodnotenie?
"Boli to dobré preteky, darilo sa mi. Išiel som v pokoji a pohode, nemal som potrebu riskovať."
- V obrovskom slalome si však do cieľa nedošiel, vypadol si v 2. kole. Kde nastala chyba?
"Išiel som na doraz, pretože sekundová strata po prvej jazde sa mi zdala dosť veľká. Všetko záviselo od vyžrebovania úvodného kola. Mal som určitý handicap, pretože som šiel ako šesnásty a trať bola dosť zničená a mäkká. V druhom kole sa už podmienky vyrovnali, pretože trať stvrdla. Potreboval som ísť stopercentnú jazdu, no neudržal som ju."
- Ako sa ti teda pozdávalo podujatie?
"West vie vždy na Jahodnej pripraviť dobrú atmosféru. Je to síce na obrovský slalom kratučký svah, ale vždy sú vytvorené také podmienky, že sa za to organizátori nemusia hanbiť."
- Priblíž nám svoje ciele pre túto sezónu.
"Chcel by som sa venovať tejto sérii aj naďalej, plus absolvovať preteky Európskeho pohára v susedných štátoch. V prvom rade mi však ide o to, aby som ukončil vysokú školu, takže som výrazne obmedzil tréningové jednotky a zredukoval som aj preteky."
- Séria pretekov na Slovensku sa iba začala, ty však už máš za sebou niekoľko štartov v zahraničí. Ako sa ti darilo?
"Povyhrával som nejaké medzinárodné podujatia v Poľsku, bol som tretí v Európskom pohári. V Čechách som bol v obrovskom slalome štvrtý. Čo sa týka akcií v zahraničí, som značne finančne obmedzený. Jazdím v pretekoch, v ktorých mám šancu uspieť a nedarí sa mi zle."
- Ktoré krajiny vládnu európskemu snoubordingu?
"Je to podobné ako v zjazdovom lyžovaní, prim hrajú alpské krajiny - Rakúsko, Švajčiarsko, Francúzsko."
- Vlani si dosiahol úctyhodný výsledok, keď si v záverečnom hodnotení svetového rebríčka skončil na konci prvej päťdesiatky. Ako to s tvojim postavením medzi najlepšími pretekármi planéty vyzerá v súčasnosti?
"Podľa posledných informácií sa momentálne nachádzam na 36. mieste z celkového počtu okolo 4 000 pretekárov."
- Čo konkurencia na Slovensku? Cítiš, že ti niekto výraznejšie šliape na päty?
"Vidieť, že chlapci sa už doťahujú. Venujú sa tomu serióznejšie, veľa trénujú a dorastajú do kvality."
- Čo je najdôležitejšie pri prechode z lyží na snoubord?
"Viacmenej len zvládnuť bočné postavenie tela na doske. Trošku odrádza skutočnosť, že ak sa človek na lyže postaví, aspoň na nich stojí, kým na snouborde stáť nebude. Potrebuje tri-štyri dni, aby zvládol také to turistické vozenie a potom sa už postupne zlepšuje. Všetko závisí od citu pre hranu, pre sklz a podobných záležitostí."
- Iste si počul o nedávnom smrteľnom zranení pri tomto športe, keď pretekár nešťastne narazil do konštrukcie cieľa. Nemáš po tejto udalosti väčšie obavy spustiť sa na doske dolu svahom?
"Ja som už tiež nejaké zranenia preskákal. Nehoda sa môže prihodiť a človek sa môže ťažko zraniť aj pri zdanlivo ľahúčkych pretekoch. Cieľové bariéry boli pri tom smrteľnom úraze podľa technických parametrov, ale bočný náraz a polámanie krčného stavca znamenal srmteľný úraz. To sa môže stať hocikde, pri každom nešťastnom páde. S týmto rizikom do toho každý jeden z nás ide."
- Každá zábava niečo stojí. Prezraď, koľko peňazí utratí človek za špičkovú pretekársku dosku?
"Ceny pretekárskych dosiek sa pohybujú od tisíc do dvetisíc mariek. Tie najdrahšie sú už vyrábané na mieru. Viazanie stojí okolo 6 - 8 tisíc a topánky zhruba 15 000 korún. Vyrovná sa to teda lyžiarskej výbave."
Najdôležitejšie správy z východu Slovenska čítajte na Korzar.sme.sk.